སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལས།ནང་བཅུད་ཀྱི་འཇིག་རྟེན་སེམས་ཅན་རིགས་བཙུན་པ།གཟུགས་བཟང་བ།འབྱོར་བས་ཕྱུག་པ།དབང་ཆེ་བར་གྲགས་པ།ཤེས་རབ་ཆེ་བ་སོགས་མངོན་མཐོ་ལྷ་དང་མིའི་དཔལ་འབྱོར་ཕུན་སུམ་ཚོགས་པ་དང་ལྡན་པ།བྱ་དང་རི་དྭགས་སྣ་ཚོགས་འཚེ་མེད་ངང་བག་ཡངས་སུ་རྒྱུ་བའི་གང་ཟག་གི་རྒྱུད་ཀྱིས་བསྡུས་པའི་བདེ་བ་ཐམས་ཅད་ནི་དགེ་བ་བཅུའི་ལས་ཀྱི་ལམ་ཡང་དག་པར་སྤྱད་པའི་རྣམ་སྨིན་གྱི་འབྲས་བུ་ཡིན་པ་དང༌།ཕྱི་སྣོད་ཀྱི་ཆར་ཆུ་དུས་སུ་འབབ་པ།རིན་པོ་ཆེའི་གཏེར་གྱིས་ས་གཞི་ཐམས་ཅད་བརྟས་པ།ཆུ་ཀླུང་དང་ནགས་ཚལ་སོགས་རྒྱས་པ་རྣམས་ནི་དགེ་བ་བཅུའི་ལས་ཀྱི་ལམ་ཡང་དག་པར་སྤྱད་པའི་བདག་པོའི་འབྲས་བུ་ཡིན་པ་དང༌།དམྱལ་བ་ཡི་དྭགས་དུད་འགྲོ་སོགས་ངན་སོང་གསུམ་གྱི་སྡུག་བསྔལ་དང༌།ལྷ་དང་མི་སོགས་བདེ་འགྲོའི་ཡིད་དུ་མི་འོང་བའི་སྡུག་བསྔལ་མི་འདོད་པ་ཐམས་ཅད་ནི་མི་དགེ་བ་བཅུའི་ལས་ཀྱི་ལམ་སྤྱད་པའི་རྣམ་སྨིན་གྱི་འབྲས་བུ་ཡིན་པ་དང༌།ཕྱིའི་སྣོད་ཀྱི་ཕུན་སུམ་ཚོགས་པའི་འབྱུང་ཁུངས་མཆོག་ནུབ་པ་སོགས་ནི་སེམས་ཅན་སྤྱི་མཐུན་གྱིས་མི་དགེ་བའི་ལས་ཀྱི་ལམ་ལ་སྤྱད་པའི་བདག་འབྲས་ཡིན་པ་ལ་ངེས་པ་དང་ཡིད་ཆེས་བརྟན་པོ་རྙེད་པས།རང་གི་ཚེ་འདིའི་བདེ་བ་ཕྲ་མོ་ཙམ་གྱི་ཆེད་དུ་གཞན་གྱི་སྲོག་གཅོད་པ་སོགས་མི་དགེ་བའི་ལས་སྤྱོད་པ་རྣམས་ནི།རང་དང་གཞན་ལ་སྡུག་བསྔལ་བསྐྱེད་པའི་ལམ་ལོག་པར་ཞུགས་པ་ཡིན་པར་ཤེས་པའི་ལྟ་བ་རྣམ་པར་དག་པའི་སྒོ་ནས།རང་གི་ལུས་ངག་ཡིད་གསུམ་གྱི་མི་དགེ་བ་ཕྲ་མོ་ནས་འགོག་པ་དང༌།སྲོག་མི་གཅོད་པ་སོགས་དགེ་བའི་ལས་རྣམས་ཡིད་ཀྱི་ཀུན་སློང་འགྱུ་བ་ཡན་ཆད་ནས་སྒྲུབ་པའི་ལས་འབྲས་ཀྱི་རྣམ་དབྱེ་ལ་མཁས་པར་བྱས་ནས།མི་དགེ་བཅུ་སྤོང་གི་ཚུལ་ཁྲིམས་ལ་འདོར་ལེན་ཚུལ་བཞིན་དུ་བྱེད་པ་ནི་རང་དང་གཞན་གྱི་ཚེ་འདི་དང་ཕྱི་མའི་བདེ་ལེགས་ཐམས་ཅད་ཀྱི་རྩ་བར་ལྟ་ཤིང་།ཉོན་མོངས་པ་དང་ཤེས་བྱའི་སྒྲིབ་པ་མཐའ་དག་བྱང་ཤིང་དག་ལ།ཇི་ལྟ་བ་དང་ཇི་སྙེད་པའི་ཆོས་ཐམས་ཅད་མངོན་སུམ་དུ་གཟིགས་ཤིང་མཁྱེན་པའི་སངས་རྒྱས་དང་།དེའི་གསུང་བའི་ཆོས་དང་།དེའི་རྗེས་འཇུག་དགེ་འདུན་རྣམས་སྐྱབས་སུ་བཟུང་ནས།སྐྱབས་འགྲོའི་བསླབ་བྱ་རྣམས་ལ་ཚུལ་བཞིན་དུ་གནས་པ་དང་།རང་གི་ཚེ་ཕྱི་མ་ཕན་ཆད་ཀྱི་ཕན་བདེ་དོན་དུ་གཉེར་པ་མི་ཚེའི་དམིགས་ཡུལ་དང་སྙིང་བོར་བཟུང་ནས།གཞན་གྱི་སྲོག་གཅོད་པ་སོགས་གཞན་ལ་གནོད་ཅིང་འཚེ་བར་བྱེད་པའི་མི་དགེ་བའི་ལས་སྒོ་སྣ་ཚོགས་ནས་འགོག་པ་དང་།སྲོག་མི་གཅོད་པ་སོགས་དགེ་བའི་ལས་རྣམས་སྒོ་སྣ་ཚོགས་ནས་བརྩམས་པས།ཉེས་སྤྱོད་དང་འཁྲུག་རྩོད་རྣམས་རང་བཞིན་གྱིས་ཞི་ནས།འཚེ་བ་དང༌།ཆོམ་རྐུན་དང༌།ལོག་འཁྲིག་དང༌།རྫུན་དང༌།ཆང་སོགས་སྒོ་གསུམ་གྱི་བག་མེད་པའི་སྤྱོད་པ་དམན་པ་སྤོང་བ་དང༌།གང་དང་འགྲོགས་པའི་གྲོགས་ཀྱི་མཚན་ཉིད་དང༌།ཟས་ཀྱི་ཚོད་རིག་པ་དང༌།འགྲོ་འཆག་ཉལ་འདུག་ཡན་ཆད་ཀྱི་སྤྱོད་ལམ་བག་ཡོད་ཐམས་ཅད་བསྟེན་པའི་བཀྲ་ཤིས་ཤིང་བདེ་ལེགས་ཕུན་སུམ་ཚོགས་པ་འབྱུང་བའི་ཕན་བདེའི་སྤྱི་ཚོགས་ཤིག་ངང་གིས་འབྱུང་བའི་ལམ་བསྟན་ཡོད་དོ།།